Informácia  o priebehu a výsledkoch oficiálnej návštevy predsedu vlády SR M.Dzurindu v Poľskej republike, v dňoch 7.-8.11.2002.

Predseda vlády SR M.Dzurinda uskutočnil v dňoch 7.-8.11.2002 na pozvanie predsedu Rady ministrov PR L.Millera oficiálnu návštevu PR. Počas návštevy rokoval so svojím poľským partnerom, bol prijatý prezidentom PR A.Kwaśniewskim, stretol sa s maršálkom Sejmu PR 
M.Borowskim, maršálkom Senátu PR L.Pastusiakom a ministrom zahraničných vecí PR 
W.Cimoszewiczom. Počas návštevy sa uskutočnili aj separátne rokovania ministra kultúry SR R.Chmela s jeho poľským partnerom W.Dabrowskim. ŠTAT MZV SR I.Korčok rokoval so štátnym podtajomníkom MZV PR A.D.Rotfeldom a šéfom Úradu národnej bezpečnosti PR M.Śiwcom. 
Predmetom rozhovorov s poľskými partnermi boli  otázky bilaterálnych vzťahov s dôrazom na rozvoj cezhraničnej spolupráce a zintenzívnenie obchodnej výmeny. Medzi nosné témy rokovaní patrili aj otázky integrácie oboch krajín do EÚ, príprava SR na vstup do NATO a spolupráca v rámci V4.

Obsah rokovaní:

Bilaterálne vzťahy SR a PR:

•	Najvyšší poľskí predstavitelia ocenili skutočnosť, že slovenský premiér vykonal prvú zahraničnú návštevu v novom funkčnom období práve v PR. Obe strany konštatovali, že v bilaterálnych vzťahoch neexistujú otvorené otázky. Poľskí partneri s potešením prijali informáciu, že SR pripravuje otvorenie svojho GK v Krakove 11. decembra 2002. M.Dzurinda vyjadril potešenie nad pripravovaným otvorením prvého HK PR v SR v Liptovskom Mikuláši. 
	
•	Premiéri SR a PR sa dohodli, že podporia rozvoj vzájomného obchodu a turistiky a vyjadrili sa za ukončenie prípravy chýbajúcich bilaterálnych dohôd v oblasti zdravotníctva, školstva, a boja proti kriminalite. Poľská strana navrhla znovu prerokovať a uzavrieť novú konzulárnu zmluvu so SR.

•	Obe strany potvrdili realizáciu výstavby diaľnice v SR i rýchlostnej komunikácie v PR tak, aby dohoda o ukončení výstavby trasy Bielsko-Biaa -Zwardoň-Skalité-Čadca bola dodržaná v zmluvne dohodnutom termíne v roku 2005. Taktiež sa dohodli, že poskytnú záštitu dvom projektom cezhraničných mostov: cestnému z Mníška nad Popradom do Piwnicznej a železničnému medzi Plavčom a Muszynou, ktoré sa uchádzajú o finančnú podporu EÚ. M.Dzurinda vyzval k dobudovaniu prihraničnej infraštruktúry, ktorá zlepší a uľahčí kontakty obyvateľov našich krajín. Podporil záujem občanov SR prekračovať hranicu na občianske preukazy a  uplatniť tzv.“malý Schengen” pred vstupom do EÚ. 
	
•	V otázke menovania splnomocnenca vlády pre riešenie vlastníckych vzťahov k nehnuteľnostiam v prihraničných oblastiach PR prisľúbila jeho vymenovanie v najbližšom období. Premiéri vyjadrili podporu výraznejšej spolupráci aj v oblasti kultúry. Za nedostatočnú považujú obe strany úroveň informovania verejnosti o dianí v partnerskej krajine. Vzájomne budú podporovať vyslanie zástupcov verejnoprávnych televízií.

•	Počas návštevy sa uskutočnilo aj stretnutie M.Dzurindu s krajanmi žijúcimi v Malopoľskom vojvodstve, ktorí informovali predsedu vlády o svojich požiadavkách. Zdôraznená bola predovšetkým požiadavka rozšírenia počtu slovenských omší (momentálne len v troch dedinách sa slúžia slovenské omše) a zriadenie kultúrneho strediska v Jablonke. M.Dzurinda prisľúbil vyslanie expertov, ktorí by preverili zriadenie kultúrneho domu. Krajania by privítali aj obnovenie bezplatnej dodávky slovenských kníh a novín do škôl a klubovní. Prezentované boli požiadavky získania dvojitého občianstva, možnosť poistenia v dôchodku pre krajanov, ktorí dlhodobo pracovali na Slovensku a možnosť využívať liečenie v slovenských kúpeľoch za ceny pre domácich návštevníkov. M.Dzurinda prisľúbil preverenie možnosti začatia rozhovorov o získaní dvojitého občianstva pre Slovákov v PR podľa vzoru zmlúv s ČR a začatie rozhovorov o tejto otázke s poľskou stranou.

Regionálna spolupráca:

•	L.Miller podporil pokračovanie spolupráce V4 a ocenil program slovenského predsedníctva. PR a SR považujú za dôležité, aby spolupráca V4 pokračovala podľa vzoru Beneluxu aj po vstupe jej krajín do EÚ. Premiéri sa zhodli, že prínosom môže byť rozvoj spolupráce V4 s pobaltskými krajinami, ktorú budú podporovať. M.Dzurinda informoval partnera, že SR pripravuje neformálne stretnutie predsedov vlád V4 v termíne 6.12.2002. Poľský predseda vlády prisľúbil účasť a vyslovil podporu neformálnemu rázu uvedeného stretnutia.

•	M.Dzurinda informoval poľských partnerov o aktuálnej situácii v súvislosti so Zákonom o zahraničných Maďaroch. Požiadal L.Millera o pomoc pri vysvetľovaní slovenského stanoviska predsedovi vlády MR po straníckej línii. L.Miller prisľúbil, že bude s maďarským premiérom o tejto záležitosti diskutovať. Predseda Sejmu PR M.Borowski informoval o snahách bývalej poľskej pravice prijať podobne koncipovaný zákon o Poliakoch za východnou hranicou, tzv. Kartu Poliaka. Zároveň informoval o problémoch s podobne koncipovaným zákonom na Litve, ktorý už podpísal litovský prezident a ktorý mimoriadne znevýhodňuje poľskú národnostnú menšinu v Litve. Uviedol, že k prijatiu zákona došlo aj napriek skutočnosti, že medzi prezidentmi oboch krajín existujú nadštandardné vzťahy.

•	Predseda Senátu PR L.Pastusiak otvoril tému Benešových dekrétov a ubezpečil M.Dzurinda, že tento problém nepovažuje za výlučne český, ako jeho niektorí kolegovia, ale uvedomuje si, že PR musí byť s ČR a aj so SR solidárna. M.Dzurinda uviedol, že pred 4 rokmi problém Benešových dekrétov nebol politickým problémom, tak ako tomu je v súčasnosti. Taktiež ocenil súdržnosť PR, ČR a SR v tejto otázke. 

•	V otázke vývoja vzťahov na Ukrajine L.Miller informoval, že PR bude naďalej podporovať transformáciu Ukrajiny smerom k demokratickým štandardom (tomu mala napomôcť aj nedávna konferencia vo Varšave za účasti predstaviteľov prezidenta a vlády Ukrajiny aj opozície o mieste Ukrajiny v Európe), ale vnútornú krízu musí Ukrajina vyriešiť vlastnými silami. M.Dzurinda potvrdil význam Ukrajiny pre SR a navrhol dohodnúť systém pravidelných stretnutí premiérov V4 s ukrajinským predsedom vlády. M.Dzurinda uviedol, že bude uvažovať aj o usporiadaní konferencie o Ukrajine v SR.

Integrácia do euroatlantických štruktúr:

•	Premiéri sa zhodli, že v európskej integrácii sú obe krajiny v rovnakej situácii a majú zhodné záujmy, tzn. chcú ukončiť rokovania v tomto roku a stať sa členmi EÚ v roku 2004. 
L.Miller vyjadril presvedčenie, že v záverečnej etape prístupových rokovaní s EÚ musí byť spolupráca kandidátskych krajín intenzívna a viac koordinovaná na všetkých úrovniach, najmä v otázke finančných príspevkov do rozpočtu Únie. Riešenie uvedenej otázky by malo napomôcť aj nadchádzajúce stretnutie premiérov týchto krajín 15. novembra vo Varšave. Poľský prezident A. Kwaniewski si myslí, že kandidátske krajiny musia spoločne vytvárať tlak na EÚ, prípadne aj opakovať požadovaný dátum vstupu do EÚ (1.5.2002) ako formu nátlaku na členské krajiny EÚ. 

•	V otázke vstupu SR do NATO poľskí partneri jednoznačne vyjadrili presvedčenie o získaní pozvania SR za člena NATO na pražskom summite Aliancie. L.Miller pozitívne hodnotil výsledky SR v celom doterajšom procese prípravy na členstvo. Zvlášť ocenil podporu verejnosti vstupu SR do NATO. M.Dzurinda poďakoval PR za doterajšiu citeľnú podporu členstva SR v NATO. 

•	Obe strany považujú za dôležité členstvo v protiteroristickej koalícii. Bol vyjadrený dvojstranný záujem pokračovať v doterajšej aktívnej účasti v tejto koalícii. M.Dzurinda v tejto súvislosti podčiarkol, že SR má svojich vojakov v Afganistane a spolupráca pokračuje aj v spoločnej trojstrannej jednotke s PR a ČR pre operácie NATO/EÚ, ktorej štáb je dislokovaný na území SR.

Aktuálne otázky medzinárodnych vzťahov:

•	Poľskí partneri v otázke vývoja vzťahov s Irakom uviedli, že PR je za prijatie silnej rezolúcie BR OSN, ktorú umožnila dohoda medzi USA a Francúzskom. Implementácia rezolúcie by aspoň na najbližšiu dobu vylúčila americkú vojenskú operáciu. Podmienkou je umožnenie činnosti inšpekčnej misie OSN v plnom rozsahu a spolupráca Iraku v prípade zistenia existencie zbraní hromadného ničenia na jeho území. PR však aj naďalej vážne ráta s uskutočnením vojenskej operácie proti režimu S.Husajna, pozorne monitoruje vojenské aktivity Iraku (zameriavajú sa na ne špeciálne služby).  PR považuje vojenskú operáciu za veľmi pravdepodobnú.

•	K aktuálnemu vývoju v Čečensku minister zahraničných vecí PR W.Cimoszewicz uviedol, že PR dostala ruskú diplomatickú nótu so žiadosťou o zatvorenie všetkých čečenských stredísk v PR. Podľa názoru poľskej strany vznikli tieto strediská legálne a ich značne pasívna činnosť je v PR pozorne sledovaná. Aktivisti čečenských stredísk používajú platné pasy, takže RF má vlastný účinný nástroj na obmedzenie ich aktivít. 

•	K problematike Medzinárodného trestného súdu (ICC) poľský minister zahraničných vecí uviedol, že PR nechce odmietnuť iniciatívu USA, ale nechce podpísať zvláštnu bilaterálnu dohodu. PR navrhla USA využívať už existujúcu dohodu o vzájomnom vydávaní osôb, ale USA návrh predbežne odmietli. Problém majú riešiť expertné tímy oboch krajín. PR bude, podľa ministra, trvať na svojom návrhu, o.i. aj s odôvodnením, že pripojenie sa k požiadavkám EÚ by bolo nakoniec aj pre samotné USA menej výhodné. Podľa názoru M.Dzurinda by sa mal problém ICC vyriešiť v budúcnosti na základe viacerých rokovaní s európskymi partnermi.

Výsledky bilaterálneho stretnutia ministra kultúry SR R.Chmela s ministrom kultúry PR W.Dbrowskim:

•	Obaja ministri ocenili podporu rozvoju kultúry vyslovenú predsedami vlád SR a PR počas  plenárnych rokovaní. Potvrdená bola potreba realizácie veľkej poľsko-slovenskej kultúrnej sezóny v dvoj-trojročných cykloch s predstavením divadelných scén, hudobných telies, výtvarného umenia, prezentácií prekladov literatúry vo viacerých mestách resp. regiónoch každej krajiny. Minister kultúry PR pozval ministra kultúry SR na premiéru opery Don Giovanni vo Varšave v decembri 2002, ktorej scénu navrhol  známy slovenský scénograf pôsobiaci vo Varšave B.Kudlička. Na premiére budú prítomné aj viaceré osobnosti svetovej kultúry. 

•	Ministri sa dohodli na uskutočnení konzultácií (na úrovni riaditeľov odborov medzinárodnej spolupráce MK SR a PR v decembri t.r.) k poslednej verzii Dohody o spolupráci medzi MK SR a MK PR tak, aby dohoda mohla byť podpísaná vo februári 2002 v Levoči. 

Výsledky bilaterálneho stretnutia ŠTAT MZV SR I.Korčoka so štátnym podtajomníkom MZV PR A.D.Rotfeldom:

•	V otázke rozšírenia NATO A.D.Rotfeld informoval, že  USA už rozhodli o pozvaní nových členov do Aliancie na summite NATO v Prahe. Napriek istým pochybnostiam o pripravenosti Lotyšska, Slovinska a Bulharska je Kongres USA pripravený pozvať 
7 krajín vrátane SR. ŠTAT MZV SR I.Korčok požiadal o možnosť uskutočniť expertné bilaterálne konzultácie k problematike prístupových rokovaní SR s NATO. PR je pripravená uskutočniť takéto konzultácie ešte v tomto roku.

•	A.Rotfeld uviedol, že bude potrebné, aby noví členovia Aliancie v žiaducej miere zvyšovali svoje obranné výdavky. Informoval, že PR pripravuje do Síl rýchlej reakcie NATO prápor a je rozhodnutá konkrétnymi aktivitami prispieť k celkovej transformácii Aliancie. V tejto súvislosti informoval, že PR usiluje o vytvorenie výcvikového strediska a regionálneho veliteľstva pre Sily rýchlej reakcie NATO. Rozhodnutie o týchto dôležitých otázkach však PR neočakáva na summite v Prahe.

•	Podľa A.Rotfelda PR vníma novú úroveň spolupráce NATO s RF veľmi pozitívne. Za jej negatívnu stránku označil neistý vnútorný vývoj v RF (situácia rukojemníkov v Moskve), ktorý označil ako ťažko predvídateľný. PR bude podporovať spoluprácu s RF, ale zároveň bude presviedčať svojich spojencov, že RF musí dodržiavať základné pravidlá demokracie a ľudské práva.
	
•	V otázke účasti ukrajinského prezidenta L.Kučmu na summite NATO v Prahe A.Rotfeld informoval, že pre USA je jeho prítomnosť neprijateľná. Zároveň však uviedol, že nie je možné Ukrajinu izolovať. I.Korčok vyzval k aktivitám na posilnenie demokratického vývoja na Ukrajiny a jej ďalšej spolupráce s EÚ a NATO.

Závery návštevy:

•	Oficiálna návšteva predsedu vlády SR v PR umožnila výmenu názorov na aktuálne bilaterálne a integračné otázky. Otvorenosť prezentovaných stanovísk oboch strán prispela k vytvoreniu atmosféry ešte väčšej dôvery a vzájomného porozumenia. 

•	V bilaterálnej oblasti zaznel obojstranný záujem o zvýšenie obchodnej výmeny a dopracovanie viacerých zmluvných dokumentov v oblasti školstva, zdravotníctva, kultúry a hospodárstva. Návšteva potvrdila potrebu zorganizovať stretnutie ministrov dopravy SR a PR a ustáliť časový harmonogram výstavby cesty Žywiec -  Zwardoň - Čadca s ukončením v roku 2005 podľa zmluvných termínov. 

•	Záujem o výmenu informácií a prípadnú koordináciu krokov oboch krajín bol potvrdený v oblasti aktuálneho vývoja v regióne strednej Európy. SR a PR majú záujem o ďalší rozvoj spolupráce V4. PR uprednostňuje spoluprácu V4 na konkrétnych projektoch.

•	Poľská strana prejavila pripravenosť podeliť sa o skúsenosti z prístupových rokovaní do NATO v rámci intenzívnych bilaterálnych bezpečnostno-politických a vojenských konzultácií (MZV SR ich pripravuje ne december resp. január 2003).
	
•	Rozhovory potvrdili, že obe krajiny spája totožný integračný cieľ – ukončiť prístupové rokovania do EÚ do konca tohto roku a stať sa členom únie v roku 2004. Obe strany vyjadrili záujem o ešte užšiu koordináciu krokov pri aplikovaní niektorých pravidiel EÚ (Schengen a ochrana hraníc, koordinácia stanovísk vo finančných a rozpočtových kapitolách EÚ ) už pred vstupom do únie.